<classify> BARAZA la Taifa la Hifadhi na Usimamiza wa Mazingira NEMC limekaribisha mradi wa utafiti wa kisomi, kabla ya uchimbaji wa urana uranium utakaohusisha Tanzania, Malawi, Namibia na Zambia.Akifungua jana mkutano wa siku moja wa wasomi na wadau wengine wa mazingira jijini Dar es Salaam, Mkurugenzi Mtendaji wa NEMC, Dk Samuel Gwamaka, alisifu mradi huo kwa maelezo kwamba utafanya tafiti za kisomi, ambazo zitatoa mwelekeo thabiti wa kutunza mazingira ya Tanzania katika uchimbaji wa madini ya urana. Huu ni mradi mzuri kwa sababu tafiti za kisomi zitasaidia kutupa upeo wa kulinda mazingira ya nchi yetu na nchi tatu zilizomo katika mradi huu, Dk Gwamaka. Alisema kuwa tafiti za kisomi ni muhimu na itaongeza uelewa miongoni mwa washiriki.Dk Gwamaka alisema kama wadau watakubaliana basi uchimbaji wa urana, utakuwa na manufaa kwa nchi zote husika na hasa kwa kuwa urani inatoa mchango mkubwa katika kuzalisha umeme. Warsha ya aina hiyo inafanyika pia katika nchi za Malawi, Namibia na Zambia, kwa ufadhili wa Umoja wa Ulaya EU kwa lengo la kuwa na uchimbaji, uchakataji, usafirishaji na matumizi salama ya urana.Wajumbe walitoka Chuo Kikuu cha Dodoma, Chuo Kikuu cha Dar es Salaam, Wizara ya Madini na NEMC, taasisi mbalimbali za umma na binafsi, zinazojishughulisha na madini pamoja na mazingira. Nchini Tanzania, Chuo Kikuu cha Dodoma, ndicho kinachoratibu na kukusanya taarifa zitakazotoa majibu iwapo ni busara na ni namna gani urani ichimbwe hapa Tanzania au vinginevyo.Washiriki katika warsha hiyo walijadili changamoto zinazojitokeza katika uchimbaji wa madini, hasa urani kwa sababu urani ni madini yenye madhara makubwa kwa viumbe na mazingira na hasa kama uchimbaji unafanywa kabla ya utafiti wa kutosha. Mkuu wa Kitivo cha Sayansi Mazingira na Teknolojia wa Chuo Kikuu cha Dodoma, Dk Meserecordias Lema alisema washirika walipata nafasi ya kujadili namna bora ya kuboresha sheria ili ziendane na sheria za nchi husika.Warsha hii ililenga kutafuta njia bora ya kufanyia maboresho ya sheria katika uchimbaji wa urani kusudi mataifa yote manne yawe na mfumo wa sheria mmoja ili kuondokana na madhara ya urani katika nyanja mbalimbali, Dk Lema alisisitiza. Alisema wajumbe walijikita katika ulinzi na usalama kwenye uchimbaji, uchakataji na usafirishaji na matumizi salama ya urani.  <topic>: KITAIFA 